આઇપીએલ 10ના આજના એટલે કે મંગળવારના મુકાબલામાં પ્રથમ ક્વોલિફાયર મેચ મુંબઈ ઇન્ડિયન્સ અને રાઇઝિંગ પુણે સુપરજાઇન્ટ વચ્ચે રમાશે . આ મેચ મુંબઈનાં વાનખેડે સ્ટેડિયમમાં રાત્રે 8 કલાકે શરૂ થશે . જે આજની મેચ જીતશે તે ટીમને સીધો ફાઇનલમાં પ્રવેશ મળશે . જો કે , હારનાર ટીમને પણ ફાઇનલમાં પહોંચવાની વધુ એક તક મળશે . આ સિઝનમાં અત્યાર સુધી મુંબઇની ટીમનું પ્રદર્શન ઘણું સારું રહ્યું છે . મુંબઇની ટીમે બે વખત પુણેને રાઉન્ડ રોબિન મુકાબલામાં હરાવ્યું હતું . તે આજે પણ પુણને હરાવવાના ઇરાદા સાથે મેદાનમાં ઉતરશે . આજની મેચ આમ પણ હોમ ગ્રાઉન્ડમાં રમાવાની હોવાથી મુંબઈને તેનો લાભ મળી શકે છે . બીજી બાજુ , બેન સ્ટોક્સ વગર મેદાનમાં રમવા ઉતરાનાર પૂણે ટીમે ઘણા ઉતાર ચઢાવ છતાં આ સિઝનમાં વાપસી કરી છે . આજની મેચમાં તે કોઇ ભૂલ નહીં કરે અને ફક્ત જીત ધ્યાન કેન્દ્રિત કરશે એમ માનવામાં આવી રહ્યું છે . રોહિતની મુંબઈની ટીમ સંપૂર્ણપણે સંતુલિત છે , તેની ટીમમાં લેન્ડલ સિમોન્સ , કિરન પોલાર્ડ , પાર્થિવ પટેલ , નિતીશ રાણા , હાર્દિક પંડ્યા , કૃણાલ પાંડ્યા , મલિંગા , જસપ્રિત બુમરાહ અને હરભજન સિંહ જેવા ખેલાડી છે . ત્યાં બીજી બાજુ પુણેની ટીમમાં સ્મિથ પાસે રાહુલ ત્રિપાઠી , અજિંક્ય રહાણે , મહેન્દ્રસિંહ ધોની , મનોજ તિવારી , જયદેવ ઉનડકટ અને એડમ જંપા જેવા ખેલાડીઓ છે , જે ગમે ત્યારે ગેમ ચેન્જ કરવા સક્ષમ છે .